<classify> Naibu Waziri wa Elimu na Mafunzo ya Amali, Mmanga Mjengo Mjawiri amesema Sera ya Elimu ya Mwaka 2006 pamoja na mambo mengine imelenga kupitia upya mitaala ya elimu ya msingi ili kuleta ufanisi wa maendeleo ya sekta ya elimu.Mjawiri ameyasema hayo wakati anajibu swali la Mwakilishi wa Viti Maalumu, Hidaya Ali Makame aliyetaka kujua mafanikio ya Sera ya Elimu ya Mwaka 2006.Amesema sera hiyo inahitaji kupitiwa na kuangalia dosari zilizojitokeza kwa lengo la kuleta ufanisi kufuatia mabadiliko ya Sekta ya Elimu nchini.Kwa mfano alisema: Sera ya Elimu ya Mwaka 1994 ilifanyiwa marekebisho baada ya kujitokeza kwa dosari mbalimbali na hatimaye kuwepo kwa Sera ya Elimu ya Mwaka 2006 ambayo inatumika kwa sasa.Tulikuwa na Sera ya Elimu ya Mwaka 1994 tukaifanyia marekebisho na tukaja na Sera ya Elimu ya Mwaka 2006 ambayo tunatarajia kuifanyia marekebisho ili iweze kwenda na wakati wa mabadiliko.Amesema Sera ya Elimu ya Mwaka 2006 itafanyiwa marekebisho ili kwenda na wakati na kufanana na nchi jirani za Jumuiya ya Afrika ya Mashariki.Kwa mfano alisema tayari ipo miradi miwili ya kuimarisha elimu ya msingi ambayo inafadhiliwa na nchi ya Marekani pamoja na Benki ya Dunia huku lengo lake kubwa likiwa ni kuleta ufanisi na kuwawezesha wanafunzi kufaulu vizuri mitihani yao.Alisema miradi hiyo imelenga zaidi katika kuongeza kiwango cha lugha ya Kiingereza kwa wanafunzi wa shule za msingi.Mjawiri alisema tayari hivi sasa masomo yote ya msingi yanasomeshwa kwa lugha ya Kiingereza ukiondoa somo la Kiswahili na Dini.Katika hatua nyingine, Waziri wa Elimu na Mafunzo ya Amali, Riziki Pembe Juma alisema kuwapo kwa Ofisi ya Mkaguzi wa Elimu na mfuko wake kwa kiasi kikubwa kutasaidia kuimarisha Sekta ya Elimu na ufuatiliaji wa maendeleo ya sekta hiyo nchini.Pembe alisema hayo mbele ya Baraza la Wawakilishi wakati akiwasilisha Muswada wa kuanzishwa kwa Ofisi ya Mkaguzi wa Elimu na mfuko wake.Amesema Sheria ya Elimu ya mwaka 1982 imetaja kuwepo kwa Ofisi ya Mkaguzi wa Elimu lakini kwa muda mrefu hakuna utekelezaji wake kwa mujibu wa sheria.Alifahamisha kuwa Ofisi ya Mkaguzi wa Elimu ni muhimu ili kuona kwamba shule zote nchini ikiwemo za binafsi zinafuata mitaala iliyokubaliwa na wizara tofauti na sasa.Miongoni mwa malengo ya Muswada huu ni kuweka utaratibu mzuri wa ukaguzi wa elimu kwa shule zote ikiwemo za binafsi ili kuondosha mivutano iliokuwepo awali, amesema.Alizitaja faida za kuwepo kwa Ofisi ya Mkaguzi wa Elimu kuwa ni pamoja na wakaguzi kuzingatia kanuni na sheria za ukaguzi wa shule. Pia alisema utaimarisha nidhamu ya kazi na kusimamia utendaji wa majukumu yao ili kuona sekta ya elimu inapiga hatua kubwa ya maendeleo.Hizo ndiyo faida za Muswada wa Ukaguzi wa Elimu ambao unaletwa mbele yenu wajumbe wa Baraza la Wawakilishi...tunataka ufansi katika ukaguzi wa sekta ya elimu katika shule zetu, amesema.Mapema akisoma maoni ya Kamati ya Ustawi wa Jamii ya Baraza la Wawakilishi, Mwenyekiti wake, Mwanaisha Khamis Juma aliitaka wizara kuweka vizuri muundo wa kitaasisi ya ofisi ya mkaguzi wa elimu ikiwemo kuzingatia sifa na weledi wa watendaji wake.Pia kamati hiyo imetaka kuwepo kwa mfumo wa ukaguzi wa elimu ikiwemo kuzingatia miiko ya ukaguzi na maadili yake. Kwa upande wa uendeshaji wa ofisi hiyo, kamati ya ustawi wa jamii imeitaka wizara kutenga bajeti katika kuendesha ofisi hiyo kwa sababu haina vyanzo vya mapato ya fedha.Kamati yetu kwa ufupi imefurahishwa kuwepo kwa ofisi ya mkaguzi wa elimu ambayo tunaamini italeta ufanisi wa majukumu yake katika kuimarisha sekta ya elimu nchini, alisema.  <topic>: kitaifa 